Verdagtes wat boer ‘wil vermoor’ weer in hofBonginkosi Excellent Mnisi. Foto: Valke Die drie verdagtes, wat in hegtenis geneem is in verband met ŉ beweerde beplande moord op ŉ boer van Mpumalanga, het weer vandag in die Bethal-landdroshof verskyn. Bonginkosi Excellent Mnisi (33), Dumisani Sambo (46) en Nomalanga Khumalo (49) het Maandag in die hof verskyn, waar borgtog van R30 000 aan Khumalo toegestaan is. Sy was egter sedertdien nog nie in staat om die borgtog te betaal nie en is dus steeds in polisie-aanhouding. Kapt. Dineo Lucy Sekgotodi, woordvoerder van die Valke in Mpumalanga, het gesê Mnisi en Sambo het vandag om borgtog aansoek gedoen. Sambo is borgtog van R10 000 toegestaan, maar was ook nie in staat om dit te betaal nie. Hy bly intussen in polisie-aanhouding. Dumisani Sambo. Foto: Valke “Mnisi, wat tydens sy inhegtenisneming glo in die besit van twee ongelisensieerde vuurwapens was, is borgtog geweier. Hy sal weer môre in die Witbank-landdroshof verskyn op aanklagte van die besit van ongelisensieerde vuurwapens,” het Sekgotodi gesê. Maroela Media het vroeër berig die vyf verdagtes wat in hegtenis geneem is, het op ŉ boer in die Bethal-omgewing se plaas gewoon. Die boer het hulle later versoek om die plaas te verlaat, maar die verdagtes het geweier. ŉ Hofbevel is later teen hulle uitgereik. Sekgotodi het vroeër gesê die verdagtes het glo in 2016 beplan om die boer te vermoor. Die boer het hiervan te hore gekom en ŉ klag by die polisie ingedien. Al drie verdagtes sal op 9 Februarie weer in die Bethal-landdroshof verskyn op ŉ aanklag van sameswering tot moord.